《题杨补之松桧图》
明代·程敏政

五松已受秦封辱，六桧复被秦名污。参天直干尚如此，二雏已灭随烟芜。

大夫伪号若刍狗，处士雄心射牛斗。眼前便觉风雨来，耳畔疑闻蛰龙吼。

良工此图笔意精，王孙一购千金轻。恨无大手如子美，为赋成都古柏行。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。